Евразия экономикалык бирлигинин алкагында айыл чарба жаныбарлары менен селекциялык-асыл тукум иштерин жүргүзүүнү унификациялоого багытталган чаралар жөнүндө
 МАКУЛДАШУУ

Мындан ары мүчө мамлекеттер деп аталуучу Евразия экономикалык бирлигине мүчө мамлекеттер,
2014-жылдын 29-майындагы Евразия экономикалык бирлиги жөнүндө Келишимдин XXV бөлүмүн жоболоруна негизденип,
атаандаштыкка жөндөмдүү айыл чарба азыктарын өндүрүүнүн көлөмүн жогорулатууга умтулуп,
Айыл чарба жаныбарларынын өнүмдүүлүгү көбүнчө асыл тукум жаныбарын пайдалануудан көз каранды экендигин эске алып, 
төмөнкүлөр жөнүндө макулдашышты:

1-берене

Бул Макулдашуу макулдашылган (координацияланган) агроөнөр жай саясатын ишке ашыруу максатында иштелип чыккан жана мүчө мамлекеттерде айыл чарба жаныбарлары менен селекциялык-асыл тукум иштерин жөнгө салат.
Мүчө мамлекеттердин аймактарында айыл чарба жаныбарлары менен селекциялык-асыл тукум иштерин жүргүзүү ушул Макулдашуунун жоболорун эске алуу менен жүзөгө ашырылат.

2-берене

Бул Макулдашуунун максаттары үчүн төмөнкүдөй түшүнүктөр колдонулат:
«асыл тукум өнүмү» – асыл тукум жаныбар, анын уругу, эмбриондору, личинкалары, аары пакеттери
«асыл тукумдук баалуулук» – асыл тукум жаныбардын, асыл тукум малдын селекциялык белгилеринин деңгээли жана аларды тукумга өткөрүп берүү мүмкүнчүлүгү;
«асыл тукум жаныбары» – мүчө мамлекеттин асыл тукум мал чарбачылыгы жаатындагы мыйзамдарында белгиленген тартипте асыл тукум жаныбарларды эсепке алуу реестринде катталган жана аны саткан учурда асыл тукум күбөлүгү (сертификаты, паспорту) бар, асылдандыруу үчүн пайдаланылуучу айыл чарба жаныбары;
«селекциялык-асылдандыруу иши» – айыл чарба жаныбарларынын асыл тукумдук жана азыктуулук сапаттарын өркүндөтүүгө багытталган иш-чаралардын топтому;
«айыл чарба жаныбарлары» – мал чарбачылык өнүмүн алуу максатында өстүрүлүүчү жаныбарлар.
3-берене

Мүчө мамлекеттерде асыл-тукум өнүмүн өндүрүү чөйрөсүндөгү бирдиктүү талаптарды колдонуу максатында, селекциялык-асыл-тукум иштерин жүргүзүүдө мүчө мамлекеттер ушул Макулдашууга ылайык айыл чарба жаныбарларынын жаңы түрлөрүн, линияларын (тукумдарын) жана кроссторун апробациялоону, асыл тукум өнүмүнө молекулярдык генетикалык экспертиза жүргүзүүнү, тектеш тукумдарды пайдаланууда алынган асыл тукум жаныбарлардын тегин аныктоону, ошондой эле асыл-тукум баалуулугун баалоону унификациялоону ишке ашырышат.
Айыл чарба жаныбарларынын жаңы түрлөрүн, линияларын (тукумдарын) жана кроссторун апробациялоо тартиби, асыл тукум өнүмүнүн молекулярдык генетикалык экспертиза жүргүзүү тартиби, тектеш тукумдарды пайдаланууда алынган асыл тукум жаныбарлардын тегин аныктоо тартиби, ошондой эле асыл тукум баалуулугун баалоо методикасы Евразия экономикалык комиссиясы тарабынан бекитилет.

4-берене

Мүчө мамлекеттерде инновациялык технологияларды, анын ичинде геномдук селекцияны иштеп чыгуу жана киргизүү максатында, мүчө мамлекеттерде өткөрүлүүчү асыл тукум мал чарбачылыгы жаатындагы селекциялык-асыл тукум иштерин координациялоо жана аналитикалык камсыз кылуу Евразия Өкмөттөр аралык кеңеши тарабынан аныкталган, мүчө мамлекеттердин иштеп жаткан мекемелеринин базасында Евразия Өкмөттөр аралык кеңеши белгилеген тартипте жүзөгө ашырылат.

5-берене

Мүчө мамлекеттер асыл тукум жаныбарлар жана селекциялык жетишкендиктер жөнүндө, анын ичинде электрондук түрдө маалымат алмашууну уюштурууну камсыз кылышат.
Алмашылууга тийиш болгон маалыматтардын курамы жана мындай алмашуунун тартиби Евразия экономикалык комиссиясы тарабынан бекитилет.

6-берене

Ушул Макулдашуунун 3-беренесинде каралган тартиптерди жана методикаларды бекитүү жөнүндө Евразия экономикалык комиссиясынын актылары күчүнө киргенге чейин мүчө мамлекеттерде мүчө мамлекеттердин мыйзамдарында каралган тиешелүү тартиптер жана методикалар колдонулат.

7-берене

Ушул Макулдашуу Евразия экономикалык бирлигинин алкагында түзүлгөн эл аралык келишим болуп саналат жана Евразия экономикалык бирлигинин укугуна кирет.

8-берене

Ушул Макулдашууну колдонууга байланыштуу талаш-тартыштар 2014-жылдын 29-майындагы Евразия экономикалык бирлиги жөнүндө Келишимде аныкталган тартипте чечилет.
[bookmark: _GoBack]9-берене

Ушул Макулдашууга мүчө мамлекеттердин өз ара макулдугу боюнча өзгөртүүлөр жана толуктоолор киргизилиши мүмкүн, алар өзүнчө протоколдор менен таризделет жана ушул Макулдашуунун ажырагыс бөлүгү болуп саналат.
10-берене

Ушул Макулдашуу анын күчүнө кириши үчүн зарыл болгон мамлекеттик ички жол-жоболордун мүчө мамлекеттер тарабынан аткарылгандыгы жөнүндө акыркы жазуу жүзүндөгү кабарламаны дипломатиялык каналдар аркылуу депозитарий алган датадан тартып 30 календардык күн өткөндөн кийин күчүнө кирет
_________ шаарында 20___-жылдын «___» __________ орус тилинде бир түп нускада түзүлдү.
Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп, анын күбөлөндүрүлгөн көчүрмөсүн ар бир мүчө мамлекетке жөнөтөт.

